
Privremene preporuke za cijepljenje protiv bolesti COVID-19 - dopunjene i 
objedinjene 


Izmjene u odnosu na prvu verziju upisane su plavom bojom 
1. Primarno cijepljenje 


Preporučuje se primarno cijepljenje protiv bolesti COVID-19 svima koji nemaju kontraindikacije za 
cijepljenje. 

Primarno se cijepljenje sastoji od: 

- dvije doze cjepiva Comirnaty (Pfizer) s razmakom od tri tjedna, 

- dvije doze cjepiva Spikevax (Moderna) s razmakom od četiri tjedna, 

- dvije doze cjepva Vaxzevria (AstraZeneca) s razmakom od 4-12 tjedana, ili 

- jedne doza cjepiva Johnson&Johnson/Janssen 


Cjepiva Comirnaty i Spikevax odobrena su za djecu u dobi od 12 godina i starije te odrasle osobe. 
Cjepiva Vaxzevria i Janssen odobrena su za osobe u dobi od 18 godina i starije. 
Cjepivo Comirnaty odobreno je za primjenu u djece od 5 do 11 godina starosti. 


Kod imunokompromitiranih osoba koje su primile cjepivo koje se u zdravih osoba prima u dvije 
doze, primarno cijepljenje sastoji se od tri doze. To znači da imunokompromitirana osoba treba 
nakon druge doze cjepiva Comirnaty ili Spikevax primiti treću dozu istog cjepiva. 
Imunokompromitirana osoba koja je primila dvije doze cjepiva Vaxzevria treba primiti treću dozu 
MRNA cjepiva (Spikevax ili Comirnaty). Za sada se ne preporučuje dodatna doza 
imunokompromitiranim osobama koje su primile Janssen cjepivo, ali je obavezno docjepljivanje. 
Razmak između druge i treće doze primarnog cijepljenja kod imunokompromitiranih osoba 
preporučujemo da bude osam tjedana, a može biti minimalno četiri tjedna. 


2. Docjepljivanje 
S obzirom na to da ima sve više dokaza o slabljenju zaštite od infekcije nakon primitka primarne 


sheme cijepljenja, neovisno o vrsti primijenjenog cjepiva; s obzirom na to da je slabljenje zaštite od 
infekcije uočeno u svim dobnim skupinama; s obzirom na to da ima sve više dokaza o tome da 





primjena dodatne doze poboljšava razinu zaštite, preporučljivo je docjepljivanje protiv bolesti 
COVID-19. 

Svima koji su primili Janssenovo cjepivo za primarno cijepljenje, preporučuje se docjepljivanje 
najmanje dva mjeseca nakon primjene jedne doze primarnog cijepljenja, a u tu svrhu se može 
upotrijebiti Janssenovo ili mRNA cjepivo (Spikevax ili Comirnaty). 


Osobama od 18 godina starosti nadalje, koje su primarno cijepljenje završile cjepivima Spikevax, 
Comirnaty ili Vaxzevria, preporučuje se docjepljivanje jednom dozom po isteku šest mjeseci od 
završetka primarnog cijepljenja. 

Nije pogrešno docijepiti prije isteka od šest mjeseci. Treća doza koja je primijenjena najmanje tri 
mjeseca nakon druge doze priznaje se kao docjepna doza. 

Osobe koje su primarno cijepljene cjepivom Comirnaty ili Spikevax, trebaju se docijepiti istim 
cjepivom kao i za primarno cijepljenje. Osoba koja je primarno cijepljena Vaxzevriom, treba se 
docijepiti jednim od odobrenih mRNA cjepiva (Comirnaty ili Spikevax). VAŽNA NAPOMENA: za 
docjepljivanje Spikevaxom koristi se polovina doze koja se koristi za primarno cijepljenje (0,25 ml). 


Docjepljivanje se osobito preporučuje: 

- korisnicima domova za starije i nemoćne osobe i za odrasle osobe s invaliditetom, 

- radnicima zaposlenim kod pružatelja usluge smještaja za starije i nemoćne osobe i odrasle osobe 
s invaliditetom i kod drugih pružatelja usluge smještaja, 

- zdravstvenim radnicima koji izravno skrbe o pacijentima, 

- osobama u dobi od 50 i više godina, neovisno o komorbiditetima, 

- osobama u dobi od 18 i više godina koje dijele kućanstvo s imunokompromitiranim i izrazito 
osjetljivim osobama, te 

- svim osobama u dobi 18 i više godina koje boluju od kroničnih bolesti koje uvećavaju rizik za teže 
oblike bolesti COVID-19. 


3. Preporuke za cijepljenje i docjepljivanje osoba koje su preboljele COVID-19 


Osobe koje su preboljele COVID-19, neovisno o tome je li osoba cijepljenja prije obolijevanja, 
stručno preporučujemo da najmanje šest mjeseci nakon preboljenja prime najmanje jednu dozu 
cjepiva, a prihvatljivo je i primiti cijelo primarno cijepljenje, u skladu s preporukama pod točkom 1, 
uz mogućnost većeg razmaka između doza. 

Nije pogrešno primiti cjepivo niti s razmakom manjim od šest mjeseci. 

Pravila za izdavanje digitalnih COVID potvrda nisu, nažalost, usklađena sa stručnim preporukama, 
tako da ako osoba želi dobiti digitalnu COVID potvrdu na temelju jedne doze nakon preboljenja, 
treba primiti tu jednu dozu unutar 180 dana od pozitivnog PCR testa. 


Osobe u dobi 65 godina i starije te osobe s umjerenom i teškom imunosupresijom koje su 
preboljele COVID-19, trebaju najmanje tri mjeseca nakon preboljenja primiti cjepivo prema shemi 
za primarno cijepljenje u skladu s preporukama pod točkom 1. 





Osobama koje su se potpuno cijepile (primile primarne doze cjepiva) nakon preboljenja, u ovom 
trenutku ne preporučujemo docjepljivanje. Osobama koje su preboljele COVID -19 i primile nakon 
preboljenja jednu dozu cjepiva, a prošlo je šest mjeseci od primitka cjepiva, preporučuje se 
primjena druge doze cjepiva. 


Napomena: Preporuke su podložne reviziji sukladno novim spoznajama o vrsti i duljini trajanja 
zaštite koja se razvija prebolijevanjem COVID-19 odnosno cijepljenjem i docijepljivanjem. 


